་གི་བར་དུ་རྗེས་སུ་འབྲང་ཞིང་སྐྱེལ་
ཐུང་མཛད། བལ་ཡུལ་ནས་སྐྱེལ་བ་དང་། རྒྱ་གར་ནས་བསུ་བའི་མཆོད་པས་སྤྲིན་བཞིན་དུ་
ཐིབས། ཟང་ཟིང་གི་འབུལ་བ་ཆར་ལྟར་དུ་བབས་ཏེ། རྨི་ལམ་གྱི་སྣང་བ་ཡིན་ནམ་སྙམ་པ་
བྱུང་ངོ་། །སྐྱེལ་བསུ་བ་རྣམས་ལྟོ་བཟའ་ཞིང་ངལ་བསོ་བའི་སྐབས་སུ། རྗེ་བཙུན་ཁང་བཟང་
མཐོན་པོ་གཅིག་གི་ནང་དུ་གཤེགས་པ་ལ། ཧང་ངུ་གྲོགས་པོ་ཞིག་གིས་ཐབས་བྱས་པས།
-523-

བརྩེ་ཆེན་འོད་སྣང་ལས། སྤོས་ཁང་པ་འཇམ་དབྱངས་རིན་ཆེན་རྒྱལ་མཚན་ཞབས་ཀྱི་གསུང་འབུམ། ༼ཁ
ཞབས་དྲུང་དུ་བསྐྱལ། རྒྱགས་ལྷག་གསེར་སྲང་གཉིས་ཞོ་དོ་ཡོད་པ་མཎྜལ་དུ་ཕུལ། གདུང་
བའི་ཡིད་ཀྱིས་མ་བཟོད་པར་མཆི་མ་རང་དབང་མེད་པར་ཆུ་བཞིན་དུ་བབས། རྗེ་བཙུན་བོད་
དུ་འབྱོན་པ་འདྲ་ཙ་ན། ད་ནི་རྒྱ་གར་ལ་གཤེགས། ལོ་ཙཱ་བ་བོད་དུ་ཕྱིན་ཀྱང་སྟོང་ལོག་ཏུ་འགྲོ་
བར་འདུག །དེ་བས་རྗེ་བཙུན་རང་ལ་བློ་གཏད་དེ་ཁང་བཟང་འདིའི་སྟེང་ནས་མཆོངས་ལ་
ལྕེབས་དགོས། ཤི་མ་ཐག་པོ་ཊ་ལར་རིགས་འཛིན་དུ་སྐྱེ་བའི་སྨོན་ལམ་གདབ་སྙམ་ནས།
ཕྱག་གསུམ་ཕུལ་ཏེ། ཐེ་ཚོམ་མེད་པར་བླ་གོས་ཕྲག་པ་ལ་གཟེར་ནས། རྒྱངས་ཀྱིས་མཆོངས་
པ་དང་། གང་ནས་བྱོན་ཆ་མེད་པར་རྗེ་བཙུན་གྱིས་ལག་པ་ནས་བཅངས་ཀྱིས་བཟུང་། ཨ་ཧ་
ཧ་དེ་ཙུག་མ་བྱེད་ཅིག །ངས་ཁྱེད་ཀྱི་འདོད་པ་གང་ཡིན་པ་བསྒྲུབ་པར་བྱའོ་གསུངས། ད་དུང་
སེམས་དཔངས་བསྐྱེད་ནས་མཆོངས་སྟངས་ཕར་སྤན་ཚུར་སྤན་ཁ་ཅིག་བྱས་པས། ཕ་ལ་ཕ་ལ་
ཞེས་གསུངས། རྒྱ་གར་བའི་སྤྱན་འདྲེན་རྣམས་ལ་ཕྱག་རྟེན་གྱི་དངོས་པོ་རྣམས་རྔན་པར་བྱིན་
ལ་བརྫ་ངས་སོ། །རྗེའི་ཞལ་ནས། ཁྱོད་དེ་ཙམ་དུ་ང་བོད་དུ་སྤྱན་འདྲེན་པ་རྙེད་གྲགས་འདོད་པ་
ཡིན་ནམ། སེམས་ཅན་ལ་ཕན་འདོགས་པར་འདོད་པ་ཡིན། དྲང་པོར་སྨྲོས་ཤིག་གསུངས།
ལན་དྲང་པོར་ཞུས་པས། ཕ་ལ་ཕ་ལ། སིད་དྷི་སིད་དྷི། ཞེས་གསུངས་ནས་ཤིན་ཏུ་མཉེས་
སོ༑ ༑ལོ་ཙཱ་བས་དེ་ཕྱིན་ཆད་གཙོ་བོར་གཞན་དོན་གྱི་བསམ་སྦྱོར་ལྷུར་བླངས་པའི་ཞོར་ལ་
བྱུང་བ་མ་གཏོགས། རང་དོན་གཙོ་བོར་མ་བྱས་སོ། །རྗེ་བཙུན་གྱི་ཞལ་ནས། ཁྱོད་ཀྱིས་ཆོས་
ཕྱིར་སྲོག་བཏང་བས་སྒྲིབ་པ་མང་པོ་ཟད་པར་བྱས། ད་དུང་སྡུག་བསྔལ་ཅུང་ཟད་བྱུང་ན།
སྡིག་སྒྲིབ་ཟད་པ་ཡིན་གསུངས། དེ་ནས་རིང་པོ་མ་ལོན་པར་ཚད་ནད་དྲག་པོ་ཐེབས་ཏེ། ནད་
ཀྱི་ཟུག་རྔུ་ཆེན་པོ་ཟླ་བ་གསུམ་དང་། ཞག་གསུམ་མྱོང་ཞིང་། བལ་པོའི་གནས་པོ་གཅིག་མ་
གཏོགས། གྲོགས་དང་གཡོག་བྱེད་པ་སུ་ཡང་མེད་ཅིང་། ཆ་རྐྱེན་རྣམས་ཀྱང་ཟད་པས་ཤིན་ཏུ་
སྡུག་བསྔལ་དྲག་པོ་མི་བཟོད་པ་བྱུང་ངོ་། །བོད་ཀྱི་མི་ཕལ་ཆེ་བ་ན་རེ། ཨ་ཙ་ར་བརྫུན་མ་ནོར་
-524-

ཕག་མོའི་ཆོས་སྐོར་བཞུགས།
འཚོལ་ཞིག་གིས་ལོ་ཙཱ་བའི་མགོ་བསྐོར་བ་ཡིན། མི་ཏྲ་ཡོ་ཀི་དཔལ་གྱི་རི་ལ་བཞུགས་ནས་ལོ་
མང་པོ་སོང་། དེ་རང་ཡིན་ན་ཐུགས་རྗེ་ཆེན་པོ་དངོས་ཡིན་པར་འདུག་སྟེ། མི་སྲིད། བརྫུན་གྱི་
ཁམ་རང་ཆེ།
འདི་ལ་ཕུང་འཚེངས་ཁམ་ཆེ་བ་གཅིག་འོང་ཟེར་ནས། ཡིད་ཆེས་པ་མང་པོ་མ་
བྱུང་ངོ༌། །ལ་སྟོད་གཙང་པོའི་སྲིན་པོ་རིའི་སྟེང་ན་དགེ་བཤེས་དད་པ་བྱ་བ་ན་རེ། ང་ལ་ནུབ་
གསུམ་བཏུད་དུ་གནས་ཁང་བྱི་དོར་གྱིས་ཤིག །མི་ཏྲ་ཡོ་ཀི་འབྱོན་པར་ཡོད་དེའི་རྨི་ལམ་བྱུང་།
ཨེ་བདེན་བལྟའོ་ཟེར། དགེ་བཤེས་དྲང་པོ་ལུང་པ་དཔོན་སློབ་ཚེས་བརྒྱད་ལ་དོན་ཞགས་ཀྱི་
སྙུང་གནས་མཛད་པའི་ཚེ། སང་ཕོད་ཐུགས་རྗེ་ཆེན་པོ་རས་སེར་པོས་དཀྲིས་པ་གཅིག་ཁྲོ་ཕུར་
འབྱོན་པར་ཡོད་དོ་ཟེར་བའི་སྒྲ་གསལ་པོ་དཔོན་སློབ་ལྔ་ལ་མཐུན་པར་བྱུང་ངོ༌། །ལོ་ཙཱ་བ་
དགུང་ལོ་ཉི་ཤུ་རྩ་དྲུག་ལོན་པ་ཚད་པའི་སྙུང་ནད་ལས་གྲོལ་ནས། པཎ་གྲུབ་གཉིས་དང་
མཇལ་ཞིང་རྒྱལ་གྱི་ཟླ་བ་ལ་བབས་པའི་དུས་ནས། རིམ་གྱིས་པཎ་ཆེན་བུདྡྷ་ཤྲཱི་ཕྱིས་བོད་དུ་
འབྱོན་པར་ཞལ་གྱིས་བཞེས། ཐོག་མར་རྗེ་མི་ཏྲ་ཡོ་ཀི་སྤྱན་དྲངས་ཏེ། སྐྱིད་གྲོང་དང་། གུང་
ཐང་དང་། ལ་སྟོད་བྱང་གི་ལམ་དུ་སྐྱེ་བོའི་ཚོགས་བསམ་གྱིས་མི་ཁྱབ་པའི་འདུ་ལོང་དང་།
བསྙེན་བཀུར་དང་། ཟང་ཟིང་འབུལ་བ་མཐའ་ཡས་པ་བྱུང་བ་རྣམས་རང་སར་ཆོས་དང་།
ཟང་ཟིང་གིས་སྦྱིན་པས་ཚིམ་པར་མཛད། དེ་ནས་ཁྲོ་ཕུར་ཕེབས་ནས་ཞིང་གཉན་ཆུང་མའི་
སྟེང་དུ་ཞབས་ཀྱིས་བཅགས། གཏོར་མ་དང་། མཎྜལ་ལན་གསུམ་མཛད། མེ་ཏོག་གཏོར་
ནས། འདིར་གཙུག་ལག་ཁང་དང་། བྱམས་ཆེན་གྱི་སྐུ་བྱོན་པའི་ཚེ་རབ་གནས་ཀྱི་དུས་སུ་
མཆོད་པ་ཤོམས་ལ་གསོལ་བ་ཐོབ་ཅིག །ངས་འོད་ཀྱི་གོང་བུའི་རྣམ་པས་བྱིན་གྱིས་རློབས་པ་
ཡིན་ནོ། །ཞེས་གསུངས། ཕྱིས་རབ་གནས་ཀྱི་དུས་སུ་ཀུན་གྱིས་མཐོང་བར་དེ་བཞིན་དུ་བྱུང་
ངོ་༑ ༑བོད་ཡུལ་དུ་ཟླ་བ་བཅོ་བརྒྱད་བཞུགས་ནས། ཕྱོགས་ཀུན་ཏུ་རང་རང་གི་བློ་དང་འཚམ་
པའི་ཆོས་གཞུང་དང་། གདམས་ངག་མཐའ་ཡས་པ་བསྟན་པའི་རྗེས་སུ། ལོ་ཙཱ་བ་ལ་ཞལ་
-525-

བརྩེ་ཆེན་འོད་སྣང་ལས། སྤོས་ཁང་པ་འཇམ་དབྱངས་རིན་ཆེན་རྒྱལ་མཚན་ཞབས་ཀྱི་གསུང་འབུམ། ༼ཁ
འཆེམས་དང་། གདམས་པ་ཟབ་མོ་གནང་ནས། དུས་ནམ་ཡང་ འབྲལ་བ་མེད་དོ། །ཞེས་
གསུངས་ཏེ། ཞལ་འཛུམ་པ་མཛད་པའི་སྨིན་མཚམས་ནས། འོད་ཟེར་དཀར་པོ་སྐར་མདའ་ལྟ་
བུ་བྱུང་བ། ལོ་ཙཱ་བ་བྱམས་པའི་དཔལ་གྱི་སྤྱི་གཙུག་ཏུ་ཐིམ་སྟེ། སིད་དྷི་སིད་དྷི། ཞེས་གསུངས་
ཤིང་རྒྱ་གར་གྱི་ཡུལ་དུ་གཤེགས་སོ། །
དེ་ལྟར་དཀའ་བ་དཔག་ཏུ་མེད་པ་སྤྱད་ནས། གྲུབ་ཐོབ་དང་། ལོ་ཙཱ་བའི་བར་དུ་
ཚིག་དོན་ལ་བཅོས་ལྷད་མ་ཕོག་པའི་མན་ངག་ཁྱད་པར་ཅན་འདི་ཉམས་སུ་ལེན་པའི་སྔོན་
འགྲོ་ལ་གསུམ་ལས།
དང་པོ་ཐུན་མོང་གི་སྔོན་འགྲོས་ཤེས་རྒྱུད་སྦྱང་བ་ནི། ནམ་མཁས་ཁྱབ་ཚད་ཀྱི་
སེམས་ཅན་ཐམས་ཅད་ཀྱི་ཕ་དང་། མ་དང་། གཉེན་བཤེས་ཡང་དང་ཡང་དུ་ཕན་འདོགས་
ཤིང་བྱམས་པས་སྐྱོང་བའི་དྲིན་ཅན་ཤ་སྟག་ཡིན་པ་ལ། ལས་རྒྱུ་འབྲས་དང༌། གནས་ལུགས་
ཀྱི་དོན་མ་རྟོགས་པའི་གཏི་མུག་གི་མུན་པས། བློ་གྲོས་ཀྱི་མིག་བསྒྲིབས་ཏེ། བདེ་བ་འདོད་
པའི་ཕྱིར་སྡུག་བསྔལ་འབའ་ཞིག་སྒྲུབ་པ་འདི་རྣམས་སྙིང་རེ་རྗེ། འདི་རྣམས་འཁོར་བ་སྡུག་
བསྔལ་གྱི་རྒྱ་མཚོ་ལས་བསྒྲལ་བའི་ཕྱིར་དུ་རྫོགས་པའི་སངས་རྒྱས་ཐོབ་པར་བྱ། དེའི་ཕྱིར་དུ་
གདམས་ངག་ཟབ་མོ་ཞུས་ནས་རྒྱུད་ལ་ཅི་སྐྱེ་བྱ་སྙམ་དུ་བསམས་ལ། མཎྜལ་དངོས་གྲུབ་ཀྱི་
རྫས་སྣ་ཚོགས༌དང༌བཅས༌པ་ཅི་འབྱོར་བ་དབུལ་ཞིང་། ཐུན་མོང་གི་མཆོད་པ་ཟས་གོས་
ལོངས་སྤྱོད་དང་། ཐུན་མོང་མ་ཡིན་པ་རང་གི་ལུས་དང་། ཁྱད་པར་གྱི་མཆོད་པ་དུས་གསུམ་
གྱི་དགེ་བ་ཐམས་ཅད་བློ་ཡུལ་དུ་དྲན་པས་བླ་མ་ལ་ཕུལ་ནས། ཐལ་མོ་སྦྱར་ཏེ། རྡོ་རྗེ་འཛིན་པ་
དགོངས་སུ་གསོལ། །བདག་ནི་འགྲོ་ལ་ཕན་དོན་དུ། །གཙོ་བོ་ཁྱོད་ལ་གསོལ་འདེབས་
ཀྱིས། །མ་ལུས་བཀའ་དྲིན་རྗེས་གནང་གསོལ། །ཞེས་ལན་གསུམ་བརྗོད་ཅིང་། གདམས་
ངག་ཉན་པའི་ལུང་ཐོབ་པར་བསམ་མོ། །དེ་ནས་རང་གི་མདུན་དུ་རིན་པོ་ཆེའི་ཁྲི་ཉི་ཟླའི་
-526-

ཕག་མོའི་ཆོས་སྐོར་བཞུགས།
གདན་ལ། བླ་མ་དང་། ཕྱོགས་ཐམས་ཅད་དུ་དཀོན་མཆོག་གསུམ། ཡི་དམ་མཁའ་འགྲོ་ཆོས་
སྐྱོང་མང་པོས་བསྐོར་བ་མངོན་སུམ་ལྟ་བུར་དམིགས་ལ། མཇལ་བ་དོན་ཡོད་པའི་ཕྱིར་ཕྱག་
འཚལ་བ་དང་། ལོངས་སྤྱོད་སྙིང་པོ་བླང་བའི་ཕྱིར་མཆོད་པ་དབུལ་བ་དང༌། རྒྱུད་དག་པར་བྱ་
བའི་ཕྱིར་སྡིག་པ་བཤགས་པ་དང་། དགེ་རྩ་འཕེལ་བའི་ཕྱིར་རྗེས་སུ་ཡི་རང་བ་དང་། སངས་
རྒྱས་ཀྱི་བསྟན་པ་དར་བའི་ཕྱིར་ཆོས་ཀྱི་འཁོར་ལོ་བསྐོར་བར་བསྐུལ་བ་དང་། ཆོས་ཀྱི་སྣང་བ་
མི་ནུབ་པའི་ཕྱིར་མྱ་ངན་ལས་མི་འདའ་བར་གསོལ་བ་གདབ་པ་དང་། རྫོགས་པའི་སངས་
རྒྱས་ཐོབ་པའི་ཕྱིར་བྱང་ཆུབ་ཏུ་སེམས་བསྐྱེད་པའི་ཡན་ལག་བདུན། བཟང་པོ་སྤྱོད་པའི་སྨོན་
པ་དང་། རྡོ་རྗེ་གུར་གྱི་རྒྱུད་ལས་བྱུང་བའི་ཡན་ལག་བདུན་པའི་ཚིག་གིས་ཡིད་མ་ཡེངས་
པར་ཅི་ནུས་ཀྱིས་ཉམས་སུ་བླང་བར་བྱའོ། །
སྔོན་འགྲོ་གཉིས་པ་ཐུན་མོང་མ་ཡིན་པའི་བྱིན་བརླབས་འབེབས་པ་རྡོ་རྗེ་སེམས་
དཔའི་སྒོམ་བཟླས་ནི། སྐྱབས་འགྲོ་སེམས་བསྐྱེད་བྱས་ལ། པད་ཟླའི་སྟེང་དུ་ཞབས་གཡས་
ཅུང་ཟད་བརྐྱང་པས་བཞུགས་པ། སྐུ་མདོག་དཀར་པོ། ཕྱག་གཡས་རྡོ་རྗེ་ཐུགས་ཀར་འཛིན་
པ༑ གཡོན་དྲིལ་བུ་དཀུར་བརྟེན་པ། རིན་པོ་ཆེའི་རྒྱན་དང་། མཚན་དཔེས་སྤྲས་པ། དེའི་
ཐུགས་ཀར་ཧཱུཾ་ཡིག་དཀར་པོ་ལས་འོད་ཟེར་དཀར་པོ་ཕྱོགས་བཅུར་འཕྲོས་པས། དེ་བཞིན་
གཤེགས་པ་རྣམས་ཀྱི་ཐུགས་རྒྱུད་བསྐུལ། བདུད་རྩིའི་རྒྱུན་འོ་མ་ལྟ་བུ་ཆར་བཞིན་བབ་
པས་རྡོ་རྗེ་སེམས་དཔའི་ཐུགས་ཀར་ཞུགས། ཞབས་ཀྱི་མཐེ་བོང་ནས་བདུད་རྩིའི་རྒྱུན་བྱུང་བ།
རང་གི་སྤྱི་བོར་ཞུགས་ནས་ལུས་ཐམས་ཅད་གང་། འཁོར་བ་ཐོག་མེད་ནས་བསགས་པའི་
སྡིག་སྒྲིབ་བག་ཆགས་དང་བཅས་པ་དུད་ཁུའི་མདོག་ལྟ་བུ་དབང་པོའི་སྒོ་དང་། བ་སྤུའི་བུ་ག་
ནས་ཕྱིར་ཐོན། ལུས་ཤེལ་སྒོང་དག་པ་ལྟར་གྱུར་པར་བསམ་ཞིང་། ཡིད་མ་ཡེངས་པར། ཨཾ་
བཛྲ་སཏྭ་ས་མ་ཡ། མ་ནུ་པཱ་ལ་ཡ། བཛྲ་སཏྭ་ཏྭེ་ནོ་པ་ཏིཥྛ། དྲྀ་བྷོ་མེ་བྷ་བ། སུ་ཏོ་ཥྱོ་མེ་བྷ་བ།
-527-

བརྩེ་ཆེན་འོད་སྣང་ལས། སྤོས་ཁང་པ་འཇམ་དབྱངས་རིན་ཆེན་རྒྱལ་མཚན་ཞབས་ཀྱི་གསུང་འབུམ། ༼ཁ
སུ་པོ་ཥྱོ་མེ་བྷ་ཝ། ཨ་ནུ་རཀྟོ་མེ་བྷ་ཝ། སརྦ་སིདྡྷི་མྨེ་པྲ་ཡཙྪ། སརྦ་ཀརྨ་སུ་ཙ་མེ། ཙི་ཏཾ་ཤྲི་ཡཾ།
ཀུ་རུ་ཧཱུཾ། ཧ་ཧ་ཧ་ཧ་ཧོཿ བྷ་ག་ཝན། སརྦ་ཏ་ཐཱ་ག་ཏ། བཛྲ་སཏྭ་མཱ་མེ་མུཉྩ། བཛྲ་བྷ་ཝ། མཧཱ་
ས་མ་ཡ་སཏྭ་ཨཱཿ༔ ཞེས་ཡུན་རིང་དུ་བཟླས་པས། སྡིག་པ་དག་པའི་ཉམས་ལུས་སེམས་ལ་
བར་འགྱུར་རོ། །རིགས་ཀྱི་བུ་ཁྱོད་ཀྱི་སྡིག་སྒྲིབ་རྣམས་དག་གོ །ཞེས་གསུངས་ཤིང་རྡོ་
རྗེ་སེམས་དཔའ་སྤྱི་བོར་ཐིམ་པའི་ངང་ལ་སེམས་ངལ་བསོའོ། །
འཆར་བར་
གསུམ་པ་ཁྱད་པར་གྱི་སྔོན་འགྲོ། ཤེས་རྒྱུད་དབང་དུ་བྱ་བའི་ཕྱིར་བླ་མ་ལ་གསོལ་
བ་འདེབས་པ་ནི། ལུས་གནད་ལེགས་པར་བཅས་ལ། རང་གི་སྤྱི་བོའི་སྟེང་དུ་སེང་གེ་བརྒྱད་
ཀྱིས་བཏེགས་པའི་རིན་པོ་ཆེའི་ཁྲི། པདྨ་དང་ཟླ་བ་བརྩེགས་པའི་གདན་གྱི་སྟེང་དུ། རྩ་བའི་བླ་
མ་སྐུའི་རྣམ་པ་ན་བཟའ་དང་ཆ་ལུགས་ཇི་ལྟ་ན། ཞལ་འཛུམ་པ་དང་བཅས་པ། བདག་ལ་
དགྱེས་བཞིན་དུ་བཞུགས་པར་བསམ། དེའི་སྤྱི་བོའི་སྟེང་དུ། བླ་མ་གཞོན་ནུ་བསོད་ནམས་
རབ་བྱུང་ན་བཟའ་འཕྱར་བུ་གསོལ་བ། མཉམ་གཞག་གི་ཕྱག་རྒྱ་ཅན། དེའི་སྟེང་དུ་བླ་མ་བུ་
སྟོན་རིན་ཆེན་གྲུབ་པཎྜི་ཏའི་ཆ་ལུགས་ཆོས་འཆད་ཀྱི་ཕྱག་རྒྱ་ཅན། དེའི་སྟེང་དུ་བླ་མ་རིན་ཆེན་
སེང་གེ་རབ་བྱུང་མཉམ་གཞག་གི་ཕྱག་རྒྱ་ཅན། དེའི་སྟེང་དུ་རིན་པོ་ཆེ་བསོད་ནམས་སེང་གེ་
རབ་བྱུང་མཉམ་གཞག་གི་ཕྱག་རྒྱ་ཅན། དེའི་སྟེང་དུ་བླ་ཆེན་བསོད་ནམས་དབང་ཕྱུག་རབ་
བྱུང་མཉམ་གཞག་གི་ཕྱག་རྒྱ་ཅན། དེའི་སྟེང་དུ་ཆོས་རྗེ་ལོ་ཙཱ་བ་རབ་བྱུང་ན་བཟའ་འཕྱར་བུ་
གསོལ་བ་མཉམ་གཞག་གི་ཕྱག་རྒྱ་ཅན། དེའི་སྟེང་དུ་གྲུབ་ཐོབ་མི་ཏྲ་ཡོ་ཀི་སྐུ་མདོག་དཀར་པོ་
ཕྱག་གཡས་ཆོས་འཆད། གཡོན་མཉམ་གཞག་གིས་ཀ་པཱ་ལ་བསྣམས་པ། མཆན་ཁུང་ན་ཤིང་
སྟན་འཛིན་པ། རས་ཁྲ་བོའི་ཤམ་ཐབས་ཅན་ལ་མེ་ཏོག་གི་ཕྲེང་བས་བརྒྱན་པ། དེའི་སྟེང་དུ་
ནིསྐ་ལཾ་ཀ་ཤྲཱི་སྐུ་མདོག་དམར་སེར་རབ་བྱུང་པཎྜི་ཏའི་ཆ་ལུགས། ཕྱག་གཡས་ཆོས་འཆད།
གཡོན་པོ་ཏི་བསྣམས་པ། དེའི་སྟེང་དུ་གྲུབ་ཐོབ་ཏེ་ལོ་པ་སྐུ་མདོག་དུད་ཁ་རུས་པའི་རྒྱན་ཅན།
-528-

ཕག་མོའི་ཆོས་སྐོར་བཞུགས།
ཕྱག་གཡས་ཆོས་འཆད། གཡོན་མཉམ་གཞག་མཛད་པ། དེའི་སྟེང་དུ་བྱང་སེམས་བློ་གྲོས་
རིན་ཆེན་སྐུ་མདོག་དཀར་སེར། ལྷའི་བུའི་ཆ་ལུགས་ཕྱག་གཡས་ཆོས་འཆད། གཡོན་རིན་པོ་
ཆེ་བསྣམས་པ། བླ་མ་དེ་རྣམས་ཞབས་རྡོ་རྗེའི་སྐྱིལ་ཀྲུང་དུ་བཞུགས་པའི་ཐུགས་ཀར་ཟླ་བའི་
སྟེང་དུ་ཧཱུཾ་ཡིག་དཀར་པོ་རེ་རེ་ཡོད་པར་བསམ། དེའི་སྤྱི་བོའི་སྟེང་དུ་སྤྱན་རས་གཟིགས་ཁར་
ས་པ་ཎི་སྐུ་མདོག་དཀར་པོ་གཡས་མཆོག་སྦྱིན། གཡོན་པདྨ་བསྣམས་པ། ཞབས་སྐྱིལ་ཀྲུང་
ཕྱེད་པའི་བཞུགས་ཚུལ། ཐུགས་ཀར་ཟླ་བའི་སྟེང་དུ་ཧྲཱིཿདཀར་པོ་ཡོད་པར་བསམ་མོ། །བླ་མ་
དེ་རྣམས་ཀྱི་ཐུགས་ཀའི་ཡི་གེ་ལས་འོད་ཟེར་ཕྱོགས་བཅུར་འཕྲོས་པས། སེམས་ཅན་རྣམས་
ཀྱི་ལས་ཉོན་དང་སྡུག་བསྔལ་སྦྱངས། རྒྱལ་བ་སྲས་བཅས་ཀྱི་བྱིན་བརླབས་བསྡུས། བདག་
དང་སེམས་ཅན་ཐམས་ཅད་ལ་ཐུགས་རྗེ་ཆེན་པོས་དགོངས་ཤིང་། བྱིན་གྱིས་རློབས་པར་
བསམས་ལ། ནམ་མཁའ་མཉམ་པའི་མ་རྣམས་ཕྱིར། །བླ་མ་ཐུགས་རྗེ་ཆེན་པོ་ཡིས། །བདག་
ལ་རྟོགས་པའི་མཆོག་བསྐྱེད་གསོལ། །མཁྱེན་པས་གཟིགས་ཤིག་ཐུགས་རྗེས་བཟུང་། །ཨོཾ་
ཨཱསཏ་གུ་རུ་ཤྲཱི་ཁར་ས་པ་ཎི་ལོ་ཀ་ནཱ་ཐ་སརྦ་བུདྡྷ་བོ་དྷི་སཏྭ་སྭ་བྷཱ་ཝ་ཨ་དྷིཥྛ་ཎ། མ་མ་ཙིཏྟ་
བཛྲ། ཏ་ཏཱ་ཛྙཱ་ན་ཛྭ་ལ་ཛྭ་ལ་སྥ་ར་ཎ་སྥ་ར་ཎ་ཧཱུྃ་ཧཱུྃ་ཕཊ། ཅེས་ཡི་གེ་ལྔ་བཅུ་པའི་ཚིག་འདིས་
རིམ་པ་བཞིན་དུ་བླ་མ་རེ་རེའི་མཚན་ནས་སྨོས་ཤིང་གསོལ་བ་བཏབ་པས། གཅིག་ལ་གཅིག་
གོ་རིམ་བཞིན་དུ་ཐིམ་ནས། རྩ་བའི་བླ་མ་བྱིན་བརླབས་ཀུན་འདུས་སུ་ཡིད་ཆེས་སྐྱེད་ལ་
གསོལ་བ་གདབ། བླ་མ་གདན་དང་བཅས་པ་རང་ལ་ཐིམ་པས། དབྱེར་མེད་དུ་གྱུར་པའི་ངང་
ལ་སེམས་མཉམ་པར་བཞག །དེ་ལྟར་ཡང་དང་ཡང་རྩེ་གཅིག་ཏུ་གསོལ་བ་བཏབ་པས། བྱིན་
བརླབས་ཞུགས་པའི་ཉམས་རྟགས་བཟང་པོ་འབྱུང་བ་ཡིན་ནོ། །དེ་ལྟར་སྔོན་འགྲོས་རྒྱུད་དུལ་
ཞིང་ལེགས་པར་སྨིན་པ་དེ་ལ། དངོས་གཞིའི་མན་ངག་བསྟན་པར་བྱ་སྟེ། ཚིགས་སུ་བཅད་པ་
ཉི་ཤུ་རྩ་ལྔའི་དང་པོའི་དོན་གཞི་གཉུག་མ་ངོ་སྤྲད་ནས་གཏན་ལ་འབེབས་པ་ཡིན་ལ། ཚིགས་
-529-

བརྩེ་ཆེན་འོད་སྣང་ལས། སྤོས་ཁང